b'\n_START_ARTICLE_\nAzoto monoksidas\n_START_SECTION_\nBiologin\xc4\x97 reik\xc5\xa1m\xc4\x97\n_START_PARAGRAPH_\nAzoto monoksidas dalyvauja \xc4\xafvairiuose biologiniuose procesuose, \xc4\xafskaitant kraujagysli\xc5\xb3 i\xc5\xa1pl\xc4\x97tim\xc4\x85, plauk\xc5\xb3 ciklo modifikavim\xc4\x85, erekcij\xc4\x85; auk\xc5\xa1tumose gyvenan\xc4\x8di\xc5\xb3 \xc5\xbemoni\xc5\xb3 organizmuose NO gaminamas didesniais kiekiais, taip i\xc5\xa1vengiant hipoksijos. NO taip pat i\xc5\xa1skiriamas \xc5\xbemogaus imunin\xc4\x97s sistemos makrofag\xc5\xb3 bei neutrofil\xc5\xb3, kadangi jis yra nuodingas bakterijoms ir kitiems \xc5\xbemoni\xc5\xb3 patogenams, nors daugelis patogeni\xc5\xa1k\xc5\xb3 bakterij\xc5\xb3 jau yra \xc4\xafgij\xc4\x99 atsparum\xc4\x85. NO taip pat naudingas gydantis apsinuodijus parakvatu (pikt\xc5\xbeoli\xc5\xb3 naikinimo chemikalas)._NEWLINE_Augaluose NO gaminamas keliais b\xc5\xabdais, veikia kaip mediatorius.\n_START_SECTION_\nPritaikymas technikoje\n_START_PARAGRAPH_\nNors tiesioginis NO panaudojimas yra santykinai ma\xc5\xbeas, jis pagaminamas dideliais kiekiais azoto r\xc5\xabg\xc5\xa1ties i\xc5\xa1 amoniako sintez\xc4\x97je (Ostvaldo procesas). Naudojamas puslaidininki\xc5\xb3 pramon\xc4\x97s procesuose. Gali b\xc5\xabti naudojamas polimer\xc5\xb3 pavir\xc5\xa1iaus radikalams aptikti.\n_START_SECTION_\nNO aplinkoje\n_START_PARAGRAPH_\nTermodinaminiu po\xc5\xbei\xc5\xabriu, NO yra nestabilus, link\xc4\x99s virsti \xc4\xaf O\xe2\x82\x82 ir N\xe2\x82\x82, nors be katalizatori\xc5\xb3 tokia reakcija yra labai l\xc4\x97ta. Norint susintetinti NO i\xc5\xa1 molekulinio azoto bei deguonies, reikalingos labai auk\xc5\xa1tos temperat\xc5\xabros, vir\xc5\xa1 1000 \xc2\xb0C (endotermin\xc4\x97 reakcija). Pagrindinis nat\xc5\xabralus azoto monoksido \xc5\xa1altinis atmosferoje yra \xc5\xbeaibas. Vidinio degimo varikli\xc5\xb3 naudojimas smarkiai padidina \xc5\xa1io junginio kiekius aplinkoje (viena i\xc5\xa1 automobili\xc5\xb3 katalizatori\xc5\xb3 funkcij\xc5\xb3 yra paversti NO \xc4\xaf deguon\xc4\xaf ir azot\xc4\x85)._NEWLINE_Azoto monoksidui (taip pat ir kitiems azoto oksidams) esant ore ir reaguojant su dr\xc4\x97gme, gali susiformuoti azoto r\xc5\xabg\xc5\xa1tis, kuri patenka \xc4\xaf kritulius (r\xc5\xabg\xc5\xa1tusis lietus). NO taip pat naikina stratosferos ozono sluoksn\xc4\xaf.'